b'\n_START_ARTICLE_\nIndre og ytre by i Bod\xc3\xb8\n_START_SECTION_\nInndeling\n_START_PARAGRAPH_\nTettstedet Bod\xc3\xb8 er definert av Statistisk sentralbyr\xc3\xa5. Dette tettstedet best\xc3\xa5r av tre forskjellige geografisk avskilte deler, kalt satellitter. Disse blir, p\xc3\xa5 grunn av SSBs tettstedsdefinisjon, regnet som ett tettsted siden det er under 400 meter mellom husene. Den ene store satellitten best\xc3\xa5r av sentrum og bydelene \xc3\x98stbyen, Vestbyen og R\xc3\xb8nvik, mens den andre best\xc3\xa5r av bydelene Bod\xc3\xb8sj\xc3\xb8en, Gr\xc3\xb8nn\xc3\xa5sen, Alstad, Nedre Hunstadmoen, \xc3\x98vre Hunstadmoen, Hunstad, M\xc3\xb8rkved og St\xc3\xb8ver. Den siste satellitten er Kvalvika, et lite str\xc3\xb8k i R\xc3\xb8nvik bydel. Det er den f\xc3\xb8rstnevnte av disse som regnes som indre by i en del tilfeller, siden denne delen av byen er geografisk avskilt fra den andre. Det store unntaket i definisjonen er hvorvidt R\xc3\xb8nvik bydel er i indre eller ytre by. Bydelen er geografisk sammenhengende med sentrum, i motsetning til resten av ytre by, men i gjengjeld best\xc3\xa5r R\xc3\xb8nvik av forstadsbebyggelse, og har langt lavere befolkningstetthet enn sentrum, \xc3\x98stbyen og Vestbyen. Et annet unntak er Langstranda, som er et industriomr\xc3\xa5de vest i Vestbyen bydel.'